Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2022/C 93/09)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates dokumendi avaldamise kuupäevast.

KOONDDOKUMENT

„Spreewälder Gurkensülze“

ELi nr: PGI-DE-02601 – 1. aprill 2020

KPN ( ) KGT (X)

1. KGT nimetus(ed)

„Spreewälder Gurkensülze“

2. Liikmesriik või kolmas riik

Saksamaa

3. Põllumajandustoote või toidu kirjeldus

3.1. Toote liik

Klass 1.2. Lihatooted (keedetud, soolatud, suitsutatud jne)

3.2. Punktis 1 esitatud nimetusele vastava toote kirjeldus

Nimetusega „Spreewälder Gurkensülze“ tähistatakse Spreewaldi majanduspiirkonna traditsioonilist sealihatoodet. Tailiha on tihke koostisega ja marineeritud kornišonid jäävad krõmpsuks ka pärast süldileeme lisamist. Selge süldileem on maheda, kergelt vürtsika maitsega. Tänu sellele on toode „Spreewälder Gurkensülze“ hea struktuuri ja isuäratava välimusega; see koosneb selgest tarrendist, lihavärvi tailihatükkidest ja rohelistest marineeritud kornišonidest. Toote „Spreewälder Gurkensülze“ maitset kirjeldatakse üldiselt magushapu ning mahedana.

Koostisosade hulgas on vähemalt 40 % seapealiha, vähemalt 10 % sea tailiha ja vähemalt 7 % kurke „Spreewälder Gurken“. Lõpptoote suutäies on tunda kurgitükkide iseloomulikku prinkust. Lisaks seapealihale sisaldab toode tavaliselt ka sea tailiha, näiteks sellist täiendavat tailiha nagu seapeast saadud põseliha ja/või kooditükist ja/või abaosast saadud kõõlusteta tailiha. Kogu liha soolatakse soolaseguga.

Selle spetsifikatsiooni kohaselt annab suhteliselt väike rasvasisaldus kogu tootele lihase maitse. Olenevalt retseptist on võimalikud ka muud koostisosad, sealhulgas sibul, joogivesi, äädikas, lauasool, maitseained (pipar, köömen või sinepiseemned) ja/või vürtsiekstraktid, suhkur, toiduželatiin ja happesuse suurendajad, antioksüdandid, säilitusained ja stabilisaatorid. Keskmised toiteväärtused 100 g kohta on järgmised: alla 13 g rasva, süsivesikud, millest kuni 8 g on suhkur, 9–15 g valku ja kuni 2,2 g soola.

Tarrendi valmistamiseks kasutatakse kornišonvedelikku (vesi, veiniäädikas, suhkur ja sool) ning kallerdisele maheda maitse andmiseks joogivett. Toote pH on vahemikus 3,5–4,7, mis vastab kornišonivedeliku happesisaldusele. Seapeale ja muule tailihale lisatakse süldileem ja/või keetes tekkinud puljong ning vajaduse korral joogivesi ja maitseained. Tarbimisvalmis kurkide „Spreewälder Gurken“ kääritatud äädika üldhappesus on alla 1 %. Neid magustatakse ka suhkruga.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Kornišonid, mis annavad tootele selle eristatavad omadused, peavad vastama kaitstud geograafilise tähisega toote „Spreewälder Gurken“ tingimustele.

3.4. Tootmise erietapid, mis peavad toimuma määratletud geograafilises piirkonnas

Kõik kirjeldatud tootmisetapid peavad toimuma määratletud geograafilises piirkonnas.

Seapea esiosa liha ja muu tailiha soolatakse soolaseguga, keedetakse ning seejärel lõigatakse tükkideks ja/või kasutatakse tootes tervikuna.

Tarrend valmistatakse joogiveest ja/või süldileemest (selitatud või mitte) või puljongist, milles seapea ja muu tailiha keedeti, ja/või toiduželatiinist ning eespool nimetatud maitseainetest.

Veel vedelasse tarrendisse lisatakse seapea peeneks tükeldatud osad, suuremad tailiha tükid ja/või seapõsed tervikuna, kaitstud geograafilise tähisega toote „Spreewälder Gurken“ tingimustele vastavad kurgid, mis on kuubikuteks lõigatuna marineeritud ilma muude tahkete koostisosadeta, või suuremateks tükkideks tükeldatud toode „Spreewälder Gurken“. Seejärel lisatakse kornišonivedelik ja segatakse vastavalt retseptile koos järgmiste ainetega: hakitud sibul, maitseained (nt pipar, köömen või sinepiseemned) ja/või vürtsiekstraktid, suhkur, äädikas, lauasool ja vajaduse korral happesuse suurendajad, antioksüdandid, säilitusained ja stabilisaatorid.

Seejärel jäetakse süldileem jahtuma.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Märgistusel peab olema ettevõtte identifitseerimisnumber ja/või tootja partii kontrollnumber, mida iga tootja saab esitada.

4. Geograafilise piirkonna täpne määratlus

Geograafiline piirkond hõlmab Spreewaldi majanduspiirkonda. See ulatub põhjas piki Dahme-Spreewaldi maakonna piiri alates Spree-Neisse maakonna piirist kuni Münchehofe piikonna põhjapiirini, läbi Dahme-Spreewaldi maakonna piirkondade Münchehofe, Märkisch-Buchholzi, Halbe ja Freidorfi põhjapiiri piki Dahme-Spreewaldi maakonna läänepiirini; läänes on Spreewaldi majanduspiirkond piiratud Dahme-Spreewaldi maakonna piiri lõikudega ja Oberspreewald-Lausitzi maakonnaga Freidorfi piirkonnast Bronkowi piirkonnani; lõunas kulgeb piir piki Calau ja Altdöberni haldusüksuse lõunapiiri (Oberspreewald-Lausitzi maakond) ja Spree-Neisse maakonna Drebkau ja Neuhauseni haldusüksust; idas piirneb Spreewaldi majanduspiirkond Neuhauseni ja Peitzi haldusüksuse idapiiriga ja Schenkendöberni haldusüksuse läänepiiriga (samaaegselt ka Spree-Neisse maakonnapiir).

5. Seos geograafilise piirkonnaga

„Spreewälder Gurkensülze“ on Spreewaldi piirkonna populaarne ja hästi tuntud toode. Eriline seos toote ja selle tootmispiirkonna vahel tuleneb toote erilisest mainest, mis põhineb selle päritolul asjaomasest piirkonnast. Selles piirkonnas on tavaks lisada süldileende kornišone, mis omakorda on kaitstud geograafilise tähisega.

(1) Geograafilise piirkonna eripära

Spreewaldi majanduspiirkonnas on välja töötatud mitmeid eritooteid, mis sisaldavad kornišone. Nende hulka kuuluvad traditsioonilised lihatooted, milles kornišonide kasutamine annab teatava efekti. Nimetatud toodete hulka kuulub ka „Spreewälder Gurkensülze“, mida on toodetud ja millega on kaubeldud Spreewaldi majanduspiirkonnas vähemalt viimase kahe põlvkonna jooksul. Toodanguga seotud andmed on pärit aastast 1955, sealhulgas riigi omandis olnud Cottbusi lihatööstusest Golßener Fleisch- und Wurstwaren, mis oli ettevõtte Golßener Fleisch- und Wurstwaren GmbH eelkäija.

Erinevalt teistest piirkondadest on ainult Spreewaldi majanduspiirkond tuntud selle poolest, et sealihast süldileeme koostisosana kasutatakse kornišone. See oli nii juba Saksa DV ajastul, nagu nähtub eelkõige (vastupidise järeldusena) Saksa DV väga üksikasjalikest tootmisspetsifikatsioonidest, milles ükski muu süldivedeliku spetsifikatsioon ei viita kornišonidele kui koostisosale, näiteks 1974. aasta oktoobriga dateeritud Saksa DV-standard TGL 29213/03, grupp 17260.

(2) Toote eripära

Toote „Spreewälder Gurkensülze“ eripära tuleneb tailiha suurest osakaalust (täiendavalt kasutatakse seapõse tailiha ja/või kooditükist ja/või abaosast saadud kõõlusteta tailiha), mis annab süldileemele magushapu ja maheda maitse. Toote iseloomulik maitse tuleneb ka kaitstud geograafilise tähisega kurkidest „Spreewälder Gurken“, mis on kuubikuteks lõigatuna marineeritud ilma muude tahkete koostisosadeta, või suuremateks tükkideks tükeldatud Spreewaldi kornišonidest. Selle koostisosa erimaitse ei muutu ka lõpptoote „Spreewälder Gurkensülze“ töötlemise käigus.

(3) Põhjuslik seos

Toode „Spreewälder Gurkensülze“ on kõikjal Saksamaal lõpptarbijate seas populaarne ja hästi tuntud toode. Berliini Humboldti Ülikooli poolt 2003. aasta rahvusvahelisel rohelisel nädalal korraldatud tarbijauuringu käigus saadi küsimusele Spreewaldi piirkonna tuntud liha- ja vorstitoodete kohta kõige sagedamini vastuseks „Spreewälder Gurkensülze“.

Järgnevatel aastatel (2006–2019) andis Saksamaa põllumajandusühistu eri kujul pakutud tootele „Spreewälder Gurkensülze“ 13 kuld-, kuus hõbe- ja kaks pronksmedalit. Meedia huvi toote vastu on olnud märkimisväärne, näiteks on sellest kirjutatud 20. jaanuaril 1996 ja 30. märtsil 1996 ajalehes Berliner Zeitung ilmunud artiklites ning 15. aprilli 2005 ajalehes Lebensmittel Zeitung avaldatud aruandes. YouTube’i suurimas saksakeelses profiretseptidele pühendatud kanalis Topfgucker-TV on friikartulite ja Tatari kastmega toote „Spreewälder Gurkensülze“ valmistamise videot vaadatud üle 5 000 korra, samuti on „Spreewälder Gurkensülze“ valmistamise õpetus postitatud ajaveebi Feine Küche.

2006. aastal laskis Spreewaldi kohalik ühing Spreewaldverein e.V. Euroopa Liidu LEADER programmi raames trükkida 10 000 brošüüri, milles kirjeldatakse toote „Spreewälder Gurkensülze“ tootmis- ja tarneahelate struktuuri.

Toote „Spreewälder Gurkensülze“ tuntust ja populaarsust kinnitab ka asjaolu, et viimastel aastatel on müügipiirkond laienenud Ida-Saksamaalt üle kogu Saksamaa. Toote tähtsus turul on pidevalt suurenenud. Ajavahemikul 2010–2019 suurenes müük 40 %.

Viide tootespetsifikaadi avaldamisele

https://register.dpma.de/DPMAregister/geo/detail.pdfdownload/41797

(1) ELT L 343, 14.12.2012, lk 1.